Emil, 16 år – kommunal plejefamilie

Emil er en dreng på 16 år, som de sidste 5 år har været anbragt i en kommunal plejefamilie. Emils barndom hos hans biologiske familie var præget af faderens alkoholmisbrug og fysisk vold fra begge forældre. Efter flere forsøg på forskellige indsatser i hjemmet, blev de tre søskende anbragt uden for hjemmet for fem år siden. Emils to yngre søstre blev anbragt hos en almindelig plejefamilie. Emil udviste imidlertid af og til udadreagerende adfærd og havde en del skolefravær. De sociale myndigheder vurderede derfor, at Emil ville have størst gavn af at blive anbragt i en kommunal plejefamilie, hvor plejeforældrene Hanne og Peter i kraft af uddannelsesmæssige kvalifikationer og stor erfaring med børn i pleje, havde bedre forudsætninger for at kunne håndtere Emils problemer.

Emil går i 9. klasse på den lokale folkeskole. Han drømmer om at blive brandmand eller ambulanceredder, og han ved, at det kræver, at han gør det godt i skolen. Han er dygtig til matematik, fysik og biologi, men han har særlige vanskeligheder i dansk og engelsk. Hans plejeforældre hjælper ham derfor flere gange om ugen med lektier og de projektopgaver, som de skal lave i skolen.

Det er torsdag og Emil er netop kommet hjem fra skole. Han har aftalt med Hanne, at hun skal hjælpe ham med at lave et oplæg i biologi, som han skal præsentere for klassen på mandag.

Hanne er klar over, at Emil har en hård aften og nat bag sig. Emil fik et opkald i går aftes fra sin søster, som er bekymret for, om hun skal flytte fra sin plejefamilie. Søsteren har været involveret i nogle uroligheder i skolen, og hendes plejefamilie har sagt, at hun ikke kan bo hos dem længere. Efterfølgende var Emil påvirket af samtalen med søsteren, og han reagerede med stor frustration og vrede og i hans frustration opførte han sig nærmest truende overfor Hanne og Peter. De havde dog efterfølgende en længere snak med Emil. Hanne kan mærke, at Emil stadig er berørt af situationen. Hanne har derfor foreslået, at de udsætter arbejdet med oplægget til i morgen, men Emil vil gerne i gang med oplægget med det samme. Han er formentlig motiveret af, at det fortsat er nyt og spændende at arbejde i hans nye MACbook, som han købte sidste weekend for opsparede lommepenge.

Emil sætter sig med MACbook ved spisebordet i det store køkken. Det er familiens foretrukne sted. Hanne går samtidig og gør lidt rent i køkkenskabene, så hun er til stede og hurtig kan sætte sig ved Emil, men således at hun også giver Emil mulighed for selv at kunne arbejde med opgaven. Hanne har flere gange været henne hos ham for at hjælpe med søgning på nettet, formuleringer og opstilling af teksten.

Da Emil har siddet og arbejdet en lille halv time, begynder han pludselig at blive urolig. Han sukker og bander. Hanne er straks henne hos ham for at høre, hvad der er galt. Han er frustreret, men siger, at det er noget teknisk, som han nok selv skal finde ud af, så hun fortsætter rengøringen. Emil bliver dog mere og mere frustreret og ophidset, Hanne går igen hen til Emil ved spisebordet.

Hanne bliver klar over, at problemet er, at det dokument, Emil har arbejdet med, er forsvundet fra computeren. Hun tilbyder ham at hjælpe med at finde det, hvilket Emil frustreret afviser. Hanne forsøger at forklare ham, hvad der kan være årsagen til det manglende dokument, men Emil nægter og kan ikke tage imod hjælp, Emil bliver i stedet mere vred, rejser sig og tager computeren. Det er helt klart, at han i frustration vil slynge den ud i rummet.

**Hvad ville du gøre, hvis du var i Hannes sted?**